Lufthavnsdirektøren vil gerne gøre flytrafikken grønnere, men flyafgiften på 100 kroner skal gøre gavn internt, siger Niels Hemmingsen.

Først lød afgiften på 13 kroner, men sidenhen er den steget til 100 kroner. Flyafgiften, der er en del af det nye regeringsgrundlag, ærgrer i flybranchen – også i Aalborg Lufthavn. - Det er store tal, der kan virke bekymrende for, hvordan vi kommer til at se flytrafikken udvikle sig. For jeg er da bekymret over de konsekvenser, det kan få, siger Niels Hemmingsen. - Nu kender vi ikke fordelingen af de 100 kroner, men jeg håber da, der ligger en sund fornuft i, hvordan de bliver fordelt på henholdsvis indenrigs- og udenrigsflyvninger, påpeger han. Luftfarten er i forvejen presset efter en hård corona-tid med massive nedlukninger, og det mener lufthavnsdirektøren ikke, der bliver taget hensyn til med den nye afgift. Usikre fordeling af afgift Detaljerne omkring den nye flyafgift er endnu ikke blevet præsenteret af den nye SVM-regering. Niels Hemmingsen efterspørger mere information, før han for alvor tør spå om konsekvenserne for de nordjyske passagerer. - Man snakkede om 13 kroner, men nu skal det være 100 kroner. Hvordan skal det hænge sammen? Er det bare penge, der bliver lagt ovenpå, eller hvad har man tænkt sig?, spørger han retorisk. - Jeg er ikke vildt begejstret overhovedet, slår han dog fast. Pengene bør komme tilbage Flyafgiften har til formål at øge ambitionerne til at gøre Danmark endnu grønnere. Allerede i 2045 skal Danmark være klimaneutral – tidligere var målet 2050. Samtidig skal Danmark have en grøn indenrigsrute i 2025, og i 2030 skal hele indenrigsflyvningen være grøn. Lufthavnsdirektøren vil gerne være med til at farve Danmark grønnere, men pengene skal geninvesteres i branchen, siger han. - Vi vil gerne gøre Danmark grønnere og er sindssygt fokuseret på den grønne omstilling, men pengene bør blive cirkuleret tilbage til luftfarten i et lukket kredsløb. Det er ikke nok, at vi flytter folk fra fly til tog - nu tager man nogle penge fra luftfarten til at finansiere noget andet. Så er det bedre, at pengene bliver kanaliseret internt.